《与崔渥冥会杂诗》
唐代·佚名

万里同心别九重，定知涉历此相逢。

谁人翻向群峰路，不得苍梧徇玉容。

春鸟交交引思浓，岂期尘迹拜仙宫。

鸾歌凤舞飘珠翠，疑是阳台一梦中。

鸾舆昔日出蒲关，一去苍梧更不还。

若是不留千古恨，湘江何事竹犹斑。

愁闻黄鸟夜关关，沩汭春来有梦还。

遗美代移刊勒绝，唯闻留得泪痕斑。

方承恩宠醉金杯，岂为干戈骤到来。

亡国破家皆有恨，捧心无语泪苏台。

桃花流水两堪伤，洞口烟波月渐长。

莫道仙家无别恨，至今垂泪忆刘郎。

泾阳平野草初春，遥望家乡泪滴频。

当此不知多少恨，至今空忆在灵姻。

目断魂销正惘然，九疑山际路漫漫。

何人知得心中恨，空有湘江竹万竿。

常说仙家事不同，偶陪花月此宵中。

锦屏银烛皆堪恨，惆怅纱窗向晓风。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。